Primul dosar constă în anchetarea Șefului Poliției Giurgiu, comisarul șef Ion Petrașcu, acesta fiind acuzat de "aderarea la un grup infracțional organizat și furt calificat".
Practic acesta ar fi ajutat mai mulți hoți să fure combustibil din conducte. Procurorii l-au audiat pe comisarul șef Ion Petrașcu la acea vreme și cam atât. Prejudiciul pe care l-ar fi provocat șeful poliției se ridică la un milion de lei.
Acesta nu este însă primul dosar în care un oficial din zona acestei instituții a fost cercetat pentru afaceri ilegale. Tot în urmă cu ceva timp, șeful SRI Giurgiu, a fost pus sub învinuire pentru că a vândut, la negru,15 mii de tone de motorină.
Un alt caz l-a constituit furtul din depozitul Poliției, adică din propria ogradă…!
Hoții au sustras atunci mii de corpuri delicte, dispărând ca prin farmec cu probe importante ce urmau a fi folosite împotriva unor suspecți cercetați penal. Este lesne de înțeles de ce!
Printre celelalte lucruri furate, se numără haine confiscate ( de contrabandă), bani, bijuterii, dar pot fi ( de ce nu!) și arme albe și – așa cum aminteam anterior – o serie de documente compromițătoare pentru persoane importante din acest municipiu și județ.
Ancheta polițiștilor giurgiuveni, ce ar fi trebuit să ofere un rezultat, a condus la concluzii abracadabrante. Motiv pentru care cazul a ajuns la Parchetul de pe lângă Înalta Curte de Casație și Justiție.
Asta ar conduce la bănuiala că în cercul suspecților se află polițiști giurgiuveni care, fie au funcții de conducere, fie de execuție.
Prin urmare solicităm conducerii IPJ Giurgiu să ne informeze care sunt stadiile celor trei dosare, sperând că vor depăși acel limbaj de lemn irelevant, iar cetățenii, în numele transparenței cerute de Lege din partea instituțiilor precum Poliția Română, vor fi informați asupra primelor concluzii din dosar, către cine se îndreaptă bănuielile și cât de profesioniști au fost cei ce au săvârșit această infracțiune, de vreme ce în toți acești ani nicio probă n-a fost scoasă la iveală.
Așteptăm cu nerăbdare un punct de vedere care să risipească dovada incompetenței organelor de anchetă din acest dosar.
(Jurnal)